
PROCES –VERBAL
Încheiat cu ocazia şedinţei extraordinare a Consiliului Local Sîntandrei
din data de 10.07.2018

Şedinţa extraordinară a Consiliului Local Sîntandrei a fost convocată de Primar în baza Dispoziţiei nr. 115 din 06 iulie 2018, la şedinţă sunt prezenţi 13 consilieri din totalul de 15 consilieri în funcţie. Sunt absenţi domnul consilier Ciprian Mihai Fechetea şi doamna consilier Corina Anina Paina, care au comunicat secretarului neparticiparea la ședință din motive obiective.
La şedinţă participă: primarul comunei domnul Ioan Mărcuș, secretarul comunei doamna Dorina Ilea, consilierul în cadrul aparatului de specialitate al consiliului local domnișoara Paula-Anca Torjoc și doamna Spătar Nicoleta consilier din cadrul Biroului Finanțe – Contabilitate.
D-na secretar Dorina Ilea, precizează că hotărârea prin care d-na consilier Simona Claudia Oşvat a fost aleasă preşedinte de şedinţă şi-a produs efectele şi se impune să se facă propuneri pentru alegerea unui nou preşedinte de şedinţă.
D-l consilier Ovidiu Alexandru Cseh îl propune pe domnul consilier Dănuţ Ioan Torjoc. Nefiind alte propuneri se supune la vot propunerea d-lui Ovidiu Alexandru Cseh, prin vot dechis, cu ridicarea mâinii, cu 13 voturi „pentru”, fără voturi împotrivă, fără abţineri, este adoptată H.C.L. nr. 71 din 10.07.2018 privind alegerea preşedintelui de şedinţă.
Preşedintele nou ales, în persoana domnului consilier Dănuţ Ioan Torjoc, preia conducerea lucrărilor consiliului şi declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.
La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.
Înainte de a se trece la Ordinea de zi propriu – zisă, dna secretar Dorina Ilea supune spre aprobare procesul - verbal al şedinţei anterioare, respectiv, procesul verbal al ședinței ordinare din data de 29.05.2018. 
Nefiind probleme asupra conţinutului acestuia, se supune la vot procesul verbal al ședinței ordinare din data de 29.05.2018, prin vot deschis cu ridicarea mâinii şi cu 13 voturi „pentru”, fără voturi „împotrivă” și fără „abțineri” este adoptată H.C.L. nr. 72 din 10.07.2018 privind aprobarea procesului verbal al şedinţei anterioare a Consiliului Local Sîntandrei.
Președintele de ședință, prezintă proiectul ordinii de zi:
1. Proiect de hotărâre privind aprobarea rectificării bugetului local și a bugetului finanțat integral sau parțial din venituri proprii și subvenții al Comunei Sîntandrei pe anul 2018.
Inițiator : Primar – Ioan Mărcuș
2. Proiect de hotărâre privind aprobarea criteriilor pentru stabilirea ordinii de prioritate în soluționarea cererilor de locuințe și repartizarea locuințelor pentru tineri, destinate închirierii, în comuna Sîntandrei.
Inițiator : Primar – Ioan Mărcuș
Proiectul ordinii de zi, este supus la vot, prin vot deschis prin ridicarea mâinii și cu 13 voturi “pentru”, fără voturi împotrivă, fără abțineri, este adoptată H.C.L. nr. 73 din 10.07.2018 privind aprobarea ordinii de zi propusă pentru şedinţa extraordinară a Consiliului Local Sîntandrei din data de 10 iulie 2018.
Se începe cu discutarea punctului 1 de pe ordinea de zi, respectiv:
- Proiect de hotărâre privind aprobarea rectificării bugetului local și a bugetului finanțat integral sau parțial din venituri proprii și subvenții al Comunei Sîntandrei pe anul 2018.
Dna. Nicoleta Spătar prezintă raportul de specialitate cu privire la proiectul de hotărâre susamintit, precizând că la întocmirea proiectului s–a ţinut cont de încasările rezultate din contul de execuţie, cheltuielile angajate şi centralizatorul sumelor datorate până la sfârşitul anului, propunând majorarea anumitor articole aşa cum reiese din Raportul de specialitate nr. 7604 din 05.07.2018.
Totodată se are în vedere retragerea creditelor de la obiectivul de investiţie “Construcţie gard creşă în localitatea Sîntandrei” în sumă de 100.000 lei şi executarea obiectivului “ Proiectare şi execuţie extinderi de reţele de gaze naturale de presiune redusă în localitatea Sîntandrei”, obiectiv care cuprinde un număr de 11 străzi.
Domnul Primar subliniază că din suma prevăzută pentru construirea gardului la Creşă, s-a făcut economie de 100.000 lei deoarece pe perioada derulării execuţiei, în baza unei dispoziţii de şantier dată de proiectant, a fost schimbată soluţia tehnică cu privire la panourile decorative rezultând astfel diminurea valorii de execuţie. Totodată, este important ca banii economisiţi să fie utilizaţi pentru executarea obiectivului “Proiectare şi execuţie extinderi de reţele de gaze naturale de presiune redusă în localitatea Sîntandrei” deoarece pentru acest proiect nu s-au prevăzut bani în buget la începutul anului din cauza fondurilor insuficiente.
Domnul consilier Ovidiu Alexandru Cseh doreşte să ştie dacă suma propusă de dl. Adrian Jurcuţ, respectiv cea de 3500 lei, este doar pentru întocmirea antemăsurătorilor pentru reparaţii platforme.
Doamna Nicoleta Spătar explică că aceasta este denumirea obiectivului – “Întocmire antemăsurătoare pentru reparaţii platforme existente zona comerţ agroalimentar şi dotare aferentă în Comuna Sîntandrei”, în realitate această sumă reprezentând a doua tranşă pentru realizarea lui, în cursul anului 2017 plătindu-se prima. Totodată precizează faptul că în cadrul comisiei de Buget – Finanţe s-a dat avizul favorabil cu plusarea unei sume de bani în buget pentru achiziţionarea unui sistem de sonorizare pentru Capela din Sîntandrei.
Doamna consilier Daniela Achim precizează că ar fi nevoie de nişte reparaţii la Capela din Sîntandrei deoarece la tavan începe să se vadă mucegai.
Domnul Primar precizează că aceste reparaţii nu pot fi prevăzute în buget acum deoarece nu se ştie costul lor, motiv pentru care se vor face verificări şi se va evalua costul lor, urmând ca acestea să fie prevăzute în buget până la toamnă. 
Domnul consilier Dan Ioan Pop propune să se ia în calcul construirea unei clădiri mai mici pentru realizarea unei toalete, deoarece în momentul de faţă există doar ecologică şi este nevoie.
Președintele Comisiei Buget – Finanțe, dl. Tocai Sebastian Paul, prezintă avizul favorabil al comisiei de specialitate.
Nemaifiind discuții pe marginea acestui punct, domnul consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 74 / 10.07.2018 privind aprobarea rectificării bugetului local și a bugetului finanțat integral sau parțial din venituri proprii și subvenții al Comunei Sîntandrei pe anul 2018.
La punctul 2 al ordinii de zi - Proiect de hotărâre privind aprobarea criteriilor pentru stabilirea ordinii de prioritate în soluționarea cererilor de locuințe și repartizarea locuințelor pentru tineri, destinate închirierii, în comuna Sîntandrei, dl Primar prezintă proiectul de hotărâre, precizând că prin adresa 6707 / 18.06.2018 am transmis Ministerului Dezvoltării Regionale şi Administraţiei Publice pentru analiză şi avizare, propunerile de criterii – cadru pentru stabilirea ordinii de prioritate în soluţionarea cererilor de locuinţe şi în repartizarea locuinţelor ANL pentru tineri, destinate închirierii, în comuna Sîntandrei, aprobate în ședința ordinară din luna mai 2018 prin HCL nr. 70 / 29.05.2018.
Normele metodologice pentru punerea în aplicare a prevederilor Legii nr. 152 / 1998 privind înfiinţarea Agenţiei Naţionale pentru Locuinţe, aprobate prin Hotărârea Guvernului nr. 962 / 2001, cu modificările şi completările ulterioare, au fost modificate şi completate prin Hotărârea Guvernului nr. 420 / 2018, publicată în Monitorul Oficial al României, Partea I, nr. 511 / 21.06.2018, prin care a fost modificată şi Anexa nr. 11 privind criteriile – cadru pentru stabilirea ordinii de prioritate în soluţionarea cererilor de locuinţe şi în repartizarea locuinţelor pentru tineri, destinate închirierii. 
Ministerul Dezvoltării Regionale şi Administraţiei Publice a avizat favorabil propunerile de criterii – pentru stabilirea ordinii de prioritate în soluţionarea cererilor de locuinţe şi în repartizarea locuinţelor ANL pentru tineri, destinate închirierii, în comuna Sîntandrei prin adresa nr. 68835 / 03.07.2018, sub rezerva efectuării modificărilor şi completărilor prevăzute în această adresă ca urmare a modificările legislative apărute prin H.G. nr. 420 / 2018.
Domnul consilier Ovidiu Alexandru Cseh doreşte să ştie ce se va întâmpla cu cei care şi-au depus deja dosarele, fără a respecta modificarea şi completarea criteriilor astfel cum a fost cerut de către Ministerul Dezvoltării Regionale şi Administraţiei Publice.
Domnul Primar oferă garanţii că aceştia vor fi contactaţi şi li se va cere să îşi completeze dosarele conform noilor criterii.
Dna consilier Georgeta Mihalca, președintele Comisiei Juridice prezintă avizul favorabil al Comisiei de specialitate.
Nemaifiind discuții pe marginea acestui punct, domnul consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 75 / 10.07.2018 privind aprobarea criteriilor pentru stabilirea ordinii de prioritate în soluționarea cererilor de locuințe și repartizarea locuințelor pentru tineri, destinate închirierii, în comuna Sîntandrei.
Nefiind alte probleme la ordinea de zi, întrebări sau interpelări, preşedintele de şedinţă, domnul consilier Dănuţ Ioan Torjoc, declară închise lucrările şedinţei.

